Dôvodová správa
Všeobecná časť
Na základe  uznesenia vlády Slovenskej republiky č. 932 z 8. novembra 2006, ktorým bol schválený Národný program rozvoja životných podmienok občanov so zdravotným postihnutím vo všetkých oblastiach života, je Minister spravodlivosti  Slovenskej republiky v spolupráci s Ministerkou práce sociálnych vecí a rodiny Slovenskej republiky  zodpovedný za splnenie úlohy podľa  časti „Pravidlo 5 bod 5.3.14“  t.j. legislatívne upraviť právo osôb so zmyslovým postihnutím na prístup k informáciám  v zmysle zákona č. 211/2000 Z.z. o slobodnom prístupe k informáciám a o zmene a doplnení niektorých zákonov (zákon o slobode informácií), v znení neskorších predpisov (ďalej len „zákon č. 211/2000 Z.z.“) v im prístupných formátoch.
V oblasti povinného zverejňovania informácií cestou informačných systémov verejnej správy sa hromadné elektronické informácie stávajú v prevažnej miere prístupnými i pre nevidiacich a slabozrakých pri používaní špeciálnych programov na základe Výnosu Ministerstva dopravy, pôšt a telekomunikácií SR č. 1706M-2006 o štandardoch pre informačné sústavy verejnej správy, vydaného na základe splnomocňovacieho ustanovenia zákona č. 275/2006 Z.z. o informačných systémoch verejnej správy  a o zmene a doplnení niektorých zákonov.
Cieľom predloženej novely zákona je upraviť  možnosť sprístupňovania  informácií na žiadosť v zmysle § 14 zákona č. 211/2000 Z.z. i osobám so zmyslovým postihnutím vo forme, ktorá je im dostupná, a to na náklady povinnej osoby.	
Schválenie navrhovanej novely  zákona môže mať dopad na verejné financie, štátny rozpočet, rozpočty obcí a rozpočty vyšších územných celkov. Náklady na sprístupnenie informácií dostupnou formou pre osoby so zmyslovým postihnutím  budú hradené v rámci rozpočtových kapitol povinných osôb; kvantifikáciu  týchto nákladov nie je možné vyčísliť. 
Prijatím zákona nevzniknú dopady na zamestnanosť, životné prostredie ani na podnikateľské prostredie.
Schválenie zákona nevyvolá potrebu uskutočniť organizačné, materiálno-technické a personálne zmeny.
Návrh zákona je v súlade s Ústavou Slovenskej republiky , so zákonmi , ako aj a s medzinárodnými zmluvami, ktorými je Slovenská republika viazaná,  s právom Európskych spoločenstiev  a právom Európskej únie.